**LĒMUMS**

Liepājā

|  |  |  |
| --- | --- | --- |
| 2022.gada 19.maijā | Nr.185/9  (prot. Nr.9, 16.§) |  |

Par zemesgabalu maiņu

Liepājas pilsētas pašvaldībā saņemti [..] 2021.gada 8.decembra un 2022.gada 16.marta iesniegumi, kuros izteikta vēlme izbeigt kopīpašumu, piedāvājot pašvaldībai nopirkt vai mainīt viņai piederošo zemesgabala Siena ielā 7B ½ domājamo daļu.

Zemesgabala Siena ielā 7B, Liepājā, kadastra apzīmējums 17000360354, īpašumtiesības Liepājas pilsētas zemesgrāmatas nodalījumā Nr.100000061613 reģistrētas [..] ½ domājamā daļa un Liepājas valstspilsētas pašvaldībai ½ domājamā daļa.

Saskaņā ar spēkā esošo Liepājas pilsētas teritorijas plānojumu zemes vienība Siena ielā 7B pamatā atrodas apstādījumu (parku un skvēru) teritorijā - DP (71,57%) un daļēji līnijbūvju izbūves teritorijā (ielas, laukumi un veloceliņi) (28,43%).

Saskaņā ar likuma "Par pašvaldībām" 15.panta pirmās daļas 2.punktu viena no pašvaldību autonomajām funkcijām ir gādāt par savas administratīvās teritorijas labiekārtošanu un sanitāro tīrību (ielu, ceļu un laukumu būvniecība, rekonstruēšana un uzturēšana; ielu, laukumu un citu publiskai lietošanai paredzēto teritoriju apgaismošana; parku, skvēru un zaļo zonu ierīkošana un uzturēšana u.c.).

Liepājas pilsētas pašvaldības iestāde "Liepājas pilsētas būvvalde" (turpmāk - Būvvalde) 2022.gada 12.aprīļa vēstulē Nr.307/2.3. "Par nekustamo īpašumu (zemes vienību) Siena ielā 7B, Liepājā" norāda sekojošo.

Saskaņā ar spēkā esošo Liepājas pilsētas teritorijas plānojumu zemes vienība Siena ielā 7B pamatā atrodas Apstādījumu (parku un skvēru) teritorijā - DP (71,57%) un daļēji Līnijbūvju izbūves teritorijā (Ielas, laukumi un veloceliņi) (28,43%).

Nekustamais īpašums Siena iela 7B, kas sastāv no zemes vienības 1283 kv.m platībā, pieder Liepājas valstspilsētas pašvaldībai un [..], katram ½ domājamā daļa. Izbeigt kopīpašumu un sadalīt zemes vienību atbilstoši īpašniekiem piederošajām daļām, ņemot vērā zemes vienības konfigurāciju un atļauto izmantošanu, nav iespējams.

Ievērojot iepriekš izklāstīto, Būvvalde uzskata, ka zemes vienība Siena iela 7B, Liepāja (kadastra apzīmējums 1700 036 0354), atbilstoši likuma "Par pašvaldībām" 15.panta 2.punktam, nepieciešama pašvaldības autonomo funkciju veikšanai - gādāt par savas administratīvās teritorijas labiekārtošanu un sanitāro tīrību (ielu, ceļu un laukumu būvniecība, rekonstruēšana un uzturēšana; ielu, laukumu un citu publiskai lietošanai paredzēto teritoriju apgaismošana; parku, skvēru un zaļo zonu ierīkošana un uzturēšana u.c.).

Liepājas valstspilsētas pašvaldības īpašumā atrodas zemesgabals Klaipēdas ielā 3, Liepājā, kadastra apzīmējums 17000410315, 659 kv.m platībā, reģistrēts Liepājas pilsētas zemesgrāmatas nodalījumā Nr.2650. Saskaņā ar spēkā esošo Liepājas pilsētas teritorijas plānojumu zemes vienība atrodas vienstāva un divstāvu daudzdzīvokļu māju apbūves teritorijā un nav izmantojama pašvaldības autonomo funkciju veikšanai.

Lai nodrošinātu likumā "Par pašvaldībām" noteikto pienākumu racionāli un lietderīgi apsaimniekot nekustamo mantu, pildot funkcijas, lietderīgi būtu izmantot Publiskas personas mantas atsavināšanas likumā paredzēto īpašuma atsavināšanas iespēju, apmainot pret citu. Tādējādi, apmainot pašvaldības funkcijām neizmantoto īpašumu, pašvaldība iegūtu funkciju nodrošināšanai nepieciešamu nekustamu īpašumu, kas kalpotu sabiedriskajām vajadzībām.

Publiskas personas mantas atsavināšanas likuma 38.pants nosaka, ka publiskas personas nekustamo īpašumu var mainīt pret līdzvērtīgu nekustamo īpašumu, kas nepieciešams publiskas personas funkciju izpildes nodrošināšanai, tos novērtējot un nosakot nosacīto cenu, kuru starpība nedrīkst pārsniegt 20 procentus, starpību sedzot naudā.

Lai noteiktu maināmo zemesgabalu vērtību, sertificēta nekustamo īpašuma vērtētāja Anita Vēdiķe (LĪVA profesionālās kvalifikācijas sertifikāts Nr.76) zemesgabalam Klaipēdas ielā 3 noteikusi vērtību 30 000 EUR, savukārt zemesgabala Siena ielā 7B ½ domājamām daļām - 28 200 EUR. Zemesgabalu cenu starpība ir 1 800 EUR, kas nepārsniedz Publiskas personas mantas atsavināšanas likumā noteikto 20 procentu robežu. [..] 2022.gada 16.marta vēstulē sniegusi piekrišanu starpības 1 800 EUR samaksai zemesgabalu maiņas gadījumā.

Liepājas valstspilsētas pašvaldības Nekustamo īpašumu jautājumu konsultatīvā komisija 2021.gada 20.decembra un 2022.gada 7.marta sēdēs apliecinājusi nepieciešamību zemesgabalu maiņai.

Pamatojoties uz likuma "Par pašvaldībām" 14.panta pirmās daļas 2.punktu, 15.panta pirmās daļas 2.punktu, 21.panta pirmās daļas 17.punktu, Publiskas personas mantas atsavināšanas likuma 3.panta pirmās daļas 3.punktu, 38.panta pirmo, otro un trešo daļu, Publiskas personas finanšu līdzekļu un mantas izšķērdēšanas likuma 3.panta 3.punktu, izskatot [..] 2021.gada 8.decembra un 2022.gada 16.marta iesniegumus, Liepājas pilsētas pašvaldības iestādes "Liepājas pilsētas būvvalde" 2022.gada 12.aprīļa vēstuli Nr.307/2.3. "Par nekustamo īpašumu (zemes vienību) Siena ielā 7B, Liepāja", Liepājas valstspilsētas pašvaldības Nekustamo īpašumu jautājumu konsultatīvās komisijas 2021.gada 20.decembra lēmumu (sēdes protokols Nr.18) un 2022.gada 7.marta lēmumu (sēdes protokols Nr.4), sertificētas nekustamā īpašuma vērtētājas Anitas Vēdiķes 2022.gada 31.janvāra vērtējumus, Liepājas valstspilsētas pašvaldības domes pastāvīgās Pilsētas attīstības komitejas 2022.gada 12.maija lēmumu (sēdes protokols Nr.5) un pastāvīgās Finanšu komitejas 2022.gada 12.maija lēmumu (sēdes protokols Nr.5), Liepājas valstspilsētas pašvaldības dome **nolemj:**

1. Atsavināt Liepājas valstspilsētas pašvaldībai piederošo nekustamo īpašumu, zemesgabalu Klaipēdas ielā 3, Liepājā, kadastra apzīmējums 17000410315, 659 kv.m platībā, apmainot pret [..] piederošo nekustamā īpašuma, zemesgabala Siena ielā 7B, Liepājā, kadastra apzīmējums 17000360354, ½ domājamo daļu, kas nepieciešama pašvaldības autonomās funkcijas - gādāt par savas administratīvās teritorijas labiekārtošanu un sanitāro tīrību (ielu, ceļu un laukumu būvniecība, rekonstruēšana un uzturēšana; ielu, laukumu un citu publiskai lietošanai paredzēto teritoriju apgaismošana; parku, skvēru un zaļo zonu ierīkošana un uzturēšana u.c.) - īstenošanai.

2. Apstiprināt nekustamo īpašumu nosacīto cenu:

2.1. zemesgabalam Klaipēdas ielā 3 - 30 000 EUR (trīsdesmit tūkstoši *euro*);

2.2. zemesgabala Siena ielā 7B ½ domājamai daļai - 28 200 EUR (divdesmit astoņi tūkstoši divi simti *euro*).

3. Noteikt, ka nosacīto cenu starpība ir 1 800 EUR (viens tūkstotis astoņi simti *euro*) un tā sedzama naudā, [..] to samaksājot Liepājas valstspilsētas pašvaldībai divu mēnešu laikā no šī lēmuma pieņemšanas.

4. Pēc lēmuma 3.punkta izpildes uzdot Liepājas pilsētas pašvaldības iestādei "Nekustamā īpašuma pārvalde":

4.1. sagatavot lēmuma 1.punktā minēto nekustamo īpašumu maiņas līgumu;

4.2. reģistrēt iegūto nekustamā īpašuma ½ domājamo daļu zemesgrāmatā uz Liepājas valstspilsētas pašvaldības vārda;

4.3. uzņemt iegūto nekustamo īpašumu grāmatvedības uzskaitē.

5. Pilnvarot Liepājas pilsētas pašvaldības iestādes "Nekustamā īpašuma pārvalde" vadītāju Liepājas valstspilsētas pašvaldības vārdā parakstīt nekustamo īpašumu maiņas līgumu.

6. Liepājas valstspilsētas pašvaldības izpilddirektora vietniekam (īpašumu jautājumos) kontrolēt lēmuma 4.punkta izpildi.

7. Gadījumā, ja [..] neveic lēmuma 3.punktā minēto maksājumu noteiktajā termiņā, lēmums zaudē spēku nākamajā dienā pēc noteiktā termiņa iestāšanās.

|  |  |  |
| --- | --- | --- |
| Priekšsēdētājs | | Gunārs Ansiņš |
| Nosūtāms: | Nekustamā īpašuma pārvaldei, Nekustamā īpašuma pārvaldes grāmatvedībai, pašvaldības administrācijas Finanšu pārvaldei, [..] | |